‘n Stokperdjie se vroeë dood – Toortsie, Kameel en Bokbaaivygie se blog
‘n Stokperdjie se vroeë dood
Februarie 8, 2016 Februarie 8, 2016 ~ Kameel
Toeka-Tokkel: Eerste stokperdjie
Ek het mos van kleintyd af my maatjies met ‘n denkbeeldige kamera afgeneem. In my tienerjare kry ek my eerste kamera, en toe is die koeël deur die kerk. Al wat mens is loop deur, en later jare kreun my kinders wanneer hulle die kamera sien nader kom. Vandag is hulle egter bly, fotos speel ‘n groot rol in ons gesin. Ek het elke jaar ‘n album gemaak, en dit is ons familie se dagboeke. Die kleinkinders se kommentaar op die fotos is nie altyd so vleiend nie; soos Jes nou eendag sê nadat sy ‘n foto van my in een van my eie skeppings gesien het; “Ek het nie geweet ouma was ‘n kelnerin nie.”
Daar was egter ‘n ander stokperdjie wat my ure se genot verskaf het. Ongelukkig het ons nie in ‘n era grootgeword waar talente raakgesien, en ontwikkel is nie. Ek was ontsaglik lief vir teken. Die beste wat my pa kon doen was om my van papier te voorsien. Dit was in die vorm van ‘n honderd bladsye A4 grote boek wat hulle by die werk gebruik het. Tussen elke lyntjies bladsy was daar ‘n blanke bladsy, waarop ek kon teken. Die vrouegesigte, en figure wat ek geteken het, het almal dieselfde gelyk; net die haarstyle, en klere het verander. Deur die jare het ek boeke vol geteken, maar was in ‘n groef vasgevang, en het nie geweet hoe om daaruit te kom nie. My ousus, hoog ontsteld dat ek meisies in skamele swemkostuums teken het by my pa gaan kla, en so het my tekenry ‘n natuurlike dood gesterf. Op hoërskool was daar ‘n opflikkering toe ons op ‘n dag iets van die swartbord moes afteken. Die potlood in my hand het iets aan my gedoen; weggevoer in ‘n ander wêreld het ek met die tekening begin en is eers teruggeruk aarde toe, toe die onderwyseres hier langs my praat; “Ek het nie gesê maak ‘n kunswerk van die tekening nie, teken en kry klaar.” Die betowering van die oomblik was verby, en so ook my tekenlus.
So ‘n paar maande gelede maak Marlè ‘n lappop vir Jay se take. Sy vra of ek die gesig vir haar sal teken; ek kyk op u-tube hoe dit gedoen word, en net daar flikker my ou liefde weer op. Waar ek as kind nie ‘n mentor gehad het nie, help u-tube my nou om uit my ou groef te klim, en bietjie wyer te eksperimenteer. Ek sal myself nooit as ‘n kunstenares klassifiseer nie, maar dit is lekker om weer te teken. Op die oomblik is dit net gesigte, maar wanneer die figure bykom moet ek net onthou om hulle betaamlik te klee.
‹ PreviousOm God een ja op ‘n slag te volg
Next ›Toortsie se Toeka Tokkel oor: Eerste stokperdjie
35 thoughts on “‘n Stokperdjie se vroeë dood”
Februarie 8, 2016 om 3:23 nm
Geniet dit Kaneel!
Februarie 8, 2016 om 3:25 nm
Dankie seegogga. Doen nou al die dinge wat ek as kind so geniet het…. tot ‘n inkleurboek by my dogter gekry. Dit is pure bederf, en pure plesier.
Februarie 8, 2016 om 4:02 nm
Ek het tot dusver geweier om hierdie nuwerwetse inkleurboeke vir grootmense te koop. As ek eers begin, sal ek nooit weer my kop optel nie. My niggie geniet dit vreeslik en sy sê inkleur is goeie stresontlading.
Februarie 8, 2016 om 4:06 nm
Jy sê so waar van die kop optel. Kon myself nie gisteraand in die bed kry nie, moes eers die bladsy klaarmaak. Gaan slaap toe eers na twaalf. Heerlike ontspanning!!!!
Februarie 8, 2016 om 6:40 nm
Jammer dat die onderwyseres so taktloos was en jou entoesiasme so geblus het.Gelukkig klink dit of jou talent opnuut ontwaak!
Februarie 8, 2016 om 6:59 nm
Ek en die onnies was goed haaks dwarsdeur my hoërskoolloopbaan. My lewe was later jare so besig dat daar maar min tyd vir stokperdjies was. Nou kan ek teken sonder skuldgevoelens 🙂
Februarie 8, 2016 om 6:56 nm
Lekker gelees. Dis goed dat mens later in jou lewe weer sekere dinge kan begin doen
Februarie 8, 2016 om 8:31 nm
Die lekkerste is daar is nou geen skuldgevoel oor ander verpligtinge wat roep nie.
Februarie 9, 2016 om 6:50 nm
Dis regtig baie waar.
Februarie 8, 2016 om 8:57 nm
Geniet al die teken. Lekker gelag oor die betaamlikheid van die lywe.
Februarie 8, 2016 om 9:42 nm
Dankie vir die inloer 🙂 Dink met die ouderdom saam gaan daardie lywe in die 16de eeu se rokke aangetrek word. 😆
Februarie 8, 2016 om 11:06 nm
Ha ha nou lag ek eers vir jou idee om die dames in 16de eeuse rokke te klee. Die oues kan maar so aantrek maar die jonges moet die mooi lywe wys. Ek hou ook van teken. Ongelukkig het ek grootgeword in die skaduwee van n ousus wat BAIE kunstg was en steeds is. My ou gekrabbel het sleg afgesteek. Op kollege het die kunsdosent my “ontdek”. Was toe te laat die kuns afdeling was nie belangrik genoeg vir onderwys nie. Senior Primêre onderwys het tekort gehad- wat gebeur toe? Ek word maar n laerskool onderwyseres! Jy moet dit nou terdeë geniet om te teken. As jy skamele kleredrag wil teken mag jy maar! 🙂
Februarie 9, 2016 om 6:39 vm
Wonder hoeveel onontginde talent daar in die wêreld is? Maar dan weer as ons almal potlood, en verfkeas in die hand gesit het…. sou baie dinge agterweë gebly het. Ek sien mos met my suster se kuns dogter… alles om haar kan vergaan maar sy verf lustig voort. Is dit Tina wat so kunstig is?
Februarie 9, 2016 om 10:16 vm
Nee Tina is klein sus! Sy het haar eie talente wat nog kan ontwikkel as sy wil.
Februarie 9, 2016 om 2:10 vm
Dis jammer jou talent is destyds so onderdruk maar dis fantasties dat jy dit nou ontwikkel!
Februarie 9, 2016 om 6:44 vm
Dit bewys weer die ou spreekwoord dat ‘n mens nooit te oud is om te leer nie. Mooi dag vir jou!!
Februarie 9, 2016 om 7:09 vm
Ek geniet dit net so om te teken!!! Dis nooit te laat om weer te begin nie!
Februarie 9, 2016 om 9:00 vm
Nog een wat lief is vir teken 🙂 Bly om dit te hoor, in ons dae het net akademie, en sport getel… en ek was nie sterk in een van die twee nie. Dus was ek maar as die “odd” een gesien. Yep, nooit te oud om te begin nie!! Mooi dag vir jou.
Februarie 11, 2016 om 3:08 nm
Februarie 9, 2016 om 8:03 vm
Jy het die mooiste tekening gemaak van my oorlede broer. Dit is (was) vir my so spesiaal.
Februarie 9, 2016 om 9:03 vm
Dankie Toorts….. dit het darem gekom nadat u-tube my ‘n bietjie wyser gemaak het. Al gedink om kunsklas te neem… maar dan weet ek mos nooit of Menieres my gaan toelaat om die dag te gaan of nie. Be blessed!!!
Februarie 9, 2016 om 9:22 vm
Kameel. Daar is miljoene mense wat daagliks sit en u-tube kyk en nie iets doen met wat hulle geleer het nie.
Jy het die potlood opgetel en toegepas wat jy geleer het. Dís die groot verskil.
Februarie 9, 2016 om 12:14 nm
Liebe Grüße und einen schönen Dienstag Gruß Gislinde
Februarie 9, 2016 om 12:55 nm
Thanks, a blessed Tuesday to you 🙂
Februarie 9, 2016 om 2:11 nm
Ja begin – dit is nooit te laat nie
Februarie 9, 2016 om 2:50 nm
My kleindogter dink haar ouma is net te “cool.”
Februarie 9, 2016 om 5:10 nm
Ga, ek dink daar’s sommer baie talente by jou – ek verwys beslis na jou hekelwerk. Deesdae loop ek ook nou teken en verfklasse – maar dis net om doenig te bly want hierdie plek kan jou kop laat muf.
Februarie 9, 2016 om 9:54 nm
Dankie vir kompliment maar die eer kom Toortsie toe. Ons skryf saam op die blog. Sy is die handige plaasvrou plus die regterhand in hulle besigheid. Daar moet meer in jou skuil as net om kop te hou daar waar jy bly. Nie elke ou sal sommer ‘n verfkwas opneem nie. Dit moet goeie terapie vir jou wees…. saam met ‘n goeie skoot talent. 🙂
Februarie 9, 2016 om 10:08 nm
Dankie Kameel en Daniël. Ek dink tussen ons almal is talent. Elkeen het maar sy stukkie uniekheid en vaardigheid. 🙂
Februarie 9, 2016 om 10:14 nm
Party net meer as ander 😉
Februarie 14, 2016 om 11:34 vm
Lekker man. Ek het die inkleurboeke vir volwassenes gesien maar ek sal hulle nie geniet nie. Heeltemal te veel lyne na my sin. Ek het ‘n groot vet kinder – inkleurboek of vier wat my kinders hier en daar bladsye oorgeslaan het. As ek op hulle afkom, sit ek dae lank en inkleur. Ek dink of ‘n skets te beskadu, neem vaardigheid. Dalk iets om te ondersoek. 😉 Op Google.
Februarie 14, 2016 om 11:37 vm
toe ek die “volwasse” inkleurboeke met hulle baie lyne en kolle gesien het, het ek gewonder of dit van daardie was wat net met water “geverf” was. Die lyne en kolle was kleur wat in die prent self ingewerk was. Kan iemand hulle nog onthou? Ek kan nie eers meer onthou wat hulle genoem was nie.
Februarie 14, 2016 om 9:29 nm
Nee Olga sorry…. of my geheue laat my in die steek of ek ken hulle nie. Lekker slasp 🙂
Februarie 14, 2016 om 9:37 nm
Inkleur is sowaar nie meer soos ons as kinders ingekleur het nie. Die natuurtonele wil ek ook skaduwees insit….. en dit meer na ‘n skilderstuk laat lyk. Dit bring meer stres as plesier. Die strepe en kolle bladsye werk beter…. skakel net die kleure mooi in daar het jy ‘n pragtige patroon. 🙂
391,572 ste persoon wat hier inloer! Baie dankie en welkom! Hoop jy loer weer in.